
A MAGYAR JÁRÁSOK VIZSGÁLATA AZ ENDOGÉN FEJLŐDÉS SZEMSZÖGÉBŐL 2011 ÉS 2021 KÖZÖTT

Az utóbbi évtizedekben, a tudományos szakirodalomban egyre népszerűbbé vált az endogén
fejlődés teóriája. Az endogén megközelítés felértékelődése kiváltképp tapasztalható a
gazdasági fejlődés vizsgálata kapcsán. Egyre inkább, s nem csak a vidéki terek vonatkozásában,
előtérbe kerül a helyi erőforrások hasznosítása, kiaknázása. Nem függhet egy régió csak a külső
forrásoktól, illetve támogatásoktól. Ezek helyett a helyi adottságokat is ki kell használnia. Erre
a megközelítésre számos modell épül, ilyen például a területi tőke modellje.
Munkám tudományos kérdéseként azt vizsgáltam, hogy az egyes területegységek esetében
megfigyelhető-e egy „szokásos” mintázat a tőketényezők felhalmozása kapcsán. Továbbá
elemzésembe beemelem az időtényezőt, és a vizsgált tőketényezők felhalmozását egy évtizedes
időhorizont vonatkozásában értelmezem. A vizsgálat során a gazdasági, illetve társadalmi tőke
esetében megfigyelhető egy általánosnak nevezhető területi mintázat, sűrűsödés. A másik két,
vizsgált tőketényező esetében minden nagyobb régióban van magas tőkefelhalmozású járás.
Bizonyos járások komoly fejlődésen mentek keresztül 10 év alatt, ugyanakkor több
területegység esetében a hanyatlás jelei mutatkoznak.



